
Sir Robert Baden-Powell er grundlæggeren af spejderbevægelsen. Alle spejdere verden over kalder ham bare B-P. Hans ønske var at skabe muligheder for alle unge mennesker for en god og meningsfyldt fremtid.


Omkring år 1900 var B-P bekymret over den fysiske og mentale sundhed blandt børn og unge. Han skabte et udviklingsprogram, som skulle give dem trivsel og velvære, så de kunne få overskud til at tage sig af andre.


Over 100 millioner unge har verden over siden da fulgt hans udviklingsprogram og uden tvivl med god effekt.


Mange børn og unge har i dag de samme store udfordringer som dem, B-P opdagede dengang. Hans udviklingsprogram er derfor fortsat relevant og et værdifuldt redskab til at give selvtillid, selvværd og social kompetence.


Målet med denne bog er at give dig nøglerne til det udviklingsprogram, som i næsten 125 år har været livsændrende for så mange.


Denne bog tilegnes alle spejderledere og alle civile, som i det daglige arbejder for at omsætte hans ideer til konkrete indsatser for børn og unge.


Spejderbror! Her er min hånd


Fast vi kæden slutter,


Liljens ring binder som bånd


sammen i broderskabs ånd


Smedet er kæden af stærke arme


gennemglødet af hjertes varme


Du og jeg – det er et ord:


Patruljen er troppens bror


Spejderbror! Her er min hånd


Fast vi kæden slutter,


ingen splid, avind og strid -


sammen i broderskabs ånd


Smedet er kæden af stærke arme


gennemglødet af hjertes varme


Øst og vest, syd eller nord:


I korpset er hver bror!


Spejderbror! Her er min hånd


Fast vi kæden slutter,


sammen vi står, sammen vi går,


sammen i broderskabs ånd


Smedet er kæden af stærke arme


gennemglødet af hjertes varme


Spejder er rundt på vor jord


Hele verdens bror!1





1 ”Spejderbror” er skrevet i 1947 af nordmanden Olav Bjarne Fjærli. På mange måder rummer netop denne sang essensen af de værdier, Baden-Powell havde for ”Scouting for Boys”-programmet. Selv i dagens Danmark afsluttes mange møder med, at spejderne synger den danske oversættelse af denne sang, mens de danner en rundkreds ved at give hinanden hånden.










Forord ved Poul Wilcke


Omkring 12-års-alderen har de fleste børn brug for varig deltagelse i aktiviteter, som for dem giver mening mht. anerkendelse af deres deltagelse og indsats.


Folk, som har med denne vigtige aldersgruppe at gøre, ved, at det er mellem 12 og 17 år, de mest ”skæve” individer kan formes og igangsættes til noget stort.


Hvis man ikke forstår at håndtere dette på en god og fornuftig måde, så dropper enkelte talenter ud og forlader fællesskabet.


Det, jeg tillader mig at kalde et ”skævt” talent, kan meget vel være det barn, som under rigtig vejledning kan nå frem til ganske betydningsfulde poster i det danske samfund.


Modsat kan det også være det barn, som ender med at skabe problemer, og som har svært ved at indgå som et medlem af det fællesskab, vi har. Det er derfor relevant at se på, hvordan andre håndterer denne aldersgruppe, fx hos De Gule Spejdere:



Patruljesystemet


7-8 spejdere mellem 12 og 17 år i en patrulje er en unik måde at fremme selvforståelse mellem patruljens medlemmer.


Og hvorfor?




	Fordi patruljen indgår sammen med 3-6 andre patruljer i spejdertroppen, hvor der dystes på holdindsats.


	Patruljerne ledes oftest af de 2 ældste spejdere.


	Der er systematisk ledelsesskift i patruljen, når de ældste i patruljen ”rykker op”, og de næstældste så overtager og bliver patruljeleder eller -assistent. Mange får på den måde lejlighed til at afprøve lederrollen.


	Specialviden fordeles imellem alle medlemmer i patruljen, så hver enkelt føler sig betydningsfuld.


	De yngre medlemmer ser op til de ældre spejdere og glæder sig til den dag, hvor de selv overtager ledelsen af patruljen.


	Patruljen holder selvstændige møder hver uge, som ledes af de 2 ældste spejdere, og en gang om måneden samles alle patruljer til et tropsmøde.





Igennem mit lange spejderliv har jeg opdaget, at hver gang jeg igangsatte en ny patrulje eller en ny trop, så har patruljesystemet ”suget” alle problemer op!


Der er således ”intet over og intet under” patruljesystemet – et formidabelt værktøj for igangsætteren og lederne for børn i netop denne aldersgruppe.


Patruljesystemet udmærker sig ved en enestående evne til at få alle med!!!


Det er et faktum, at de gule spejdere har leveret et meget stort antal ledere og gode medarbejdere op igennem 50’erne og til i dag. Det er dem, som forlod spejderarbejdet i 18-20-års-alderen og kastede sig ud i uddannelse og jobs med ”raketfart” – fuldt lastet med viden og færdigheder og med en unik evne til at indpasse og begå sig!


Mit budskab til læseren må derfor være at tænke over dette faktum.


Måske kan patruljesystemet indgå i din hverdag i forskellige sammenhænge!


Held og lykke med opgaven med at få ”hele” og selvstændige børn ud på den anden side!


Poul Wilcke










Introduktion


”Scouting for Boys” har været bagtæppet for mit liv, og jeg blev nysgerrig på, hvorfor.


Jeg blev optaget som ulveunge som 10-årig og var derefter aktiv spejder i sammenlagt 10 år. Fra dengang i 60’erne til for ganske nylig har jeg ikke skænket spejderbevægelsen ret mange tanker.


Ved et tilfælde fik jeg overdraget patruljedagbøger fra dengang. Her havde drenge i 12-16-års-alderen omhyggeligt beskrevet deres arbejde på patruljemøder og oplevelser med forskellige konkurrencer. At læse bøgerne var som at komme tilbage i tiden.


Da jeg var spejder, fik jeg af en engelsk spejderkammerat bogen ”Scouting for Boys”. Den fandt jeg frem igen, og gensynet med Spejderløftet og Spejderloven var overvældende.


I bakspejlet kan jeg nu se, hvordan oplevelserne som spejder, Spejderløftet og Spejderloven har ligget dybt i mig gennem hele mit voksenliv og min karriere. Det har været mit ubevidste, moralske kompas. Det er ikke altid, jeg har været lige god til at efterleve idealerne, men jeg trøster mig med, at jeg som lille spejder lovede ” at gøre mit bedste”.


Jeg blev nysgerrig på, hvordan det kan være, at en tid som spejder for mange år siden har præget mig så meget. Og mere end det – jeg er nysgerrig på, hvad der var kernen i B-P’s tanker om udvikling af børn og unge. Hvordan kan det være, at spejderbevægelsen fortsat er relevant, selv om fundamentet blev lagt for snart 125 år siden?


Jeg er nu vendt tilbage til spejderarbejdet som rover i Klokkekilde Roverklan. Det er en stor glæde at være sammen med andre yngre og ældre spejdere. Det står mig klart, at jeg ikke er alene om at have haft spejderlivet som et bagtæppe for mit liv.


Roverklanen har et museum, som rummer en rigdom af viden og erfaringer om spejderbevægelsens udvikling i Danmark siden stiftelsen. I biblioteket efterlyste jeg den første danske oversættelse af ”Scouting for Boys”. Det viser sig, at en sådan ikke findes. Det nærmeste vi kommer, er en gendigtning i bogen ”Spejderbogen. En håndbog i godt borgerskab” af C.Lembcke2.


Der findes mange gode fortolkninger af B-P’s tanker, men til hver fortolkning kommer der nye fortolkninger af fortolkningerne.


Formålet med denne bog er at se igennem sløret af de mange fortolkninger og komme direkte til B-P’s første og oprindelige beskrivelse af ”Scouting for Boys”-programmet.


Mit ønske er at lade B-P’s autentiske beskrivelser inspirere til at omsætte udviklingsprogrammet til at løse nogle af de udfordringer, som mange børn og unge oplever i dag.





2 Bogen er udgivet af Gyldendals boghandel i 1910 og blev genoptrykt i 24000 eksemplarer.










Stor tak


Denne bog er blevet til i et samarbejde, der er typisk for spejdere. Jeg fik en ide til et projekt, hvorefter andre spejderbrødre bød ind med hver deres særlige støtte, viden og erfaringer.


Tak til Poul Wilcke, som utrætteligt har opmuntret, udfordret og fulgt op på projektet. Poul har været spejder hele livet og loyalt fulgt B-P’s principper hele vejen. Han var initiativtager til at oprette De Gule Spejdere for 40 år siden og har i den forbindelse været med til at oprette mange troppe og patruljer efter principperne i ”Scouting for Boys”. Poul er kulturbærer for værdierne, holdningerne og anbefalingerne, som B-P formulerede dem, og som virker den dag i dag. Medstifter og Æresmedlem af De Gule Spejdere.


Tak til Ole Lumholt, som er den utrættelige klanleder for Klokkekildeklanen. Hans støtte og faglig sparring har været uvurderlig for bogen her. Ole er på mange måde vores historiker og er forfatter til ”De Gule Spejdere i endnu 25 år fra 1984 – 2009”. Ole er en kulturbærer, som i praksis viser, hvad det er at være spejder.


Tak til Gert Gronemann, som er leder for vores museumssjak. Gert er en guldgrube af viden om spejderbevægelsen helt fra starten i 1908. Den faglige sparring og hans bidrag til, at bogen historisk set er inden for skiven, har været af uvurderlig betydning.


Tak til ”Bule”, Steen, Holger og alle jer andre, som også har bidraget med kommentarer, erfaringer og opmuntring til dette projekt.


Med Spejderhilsen


Sten Svensson












B-P’s første tanker om problemerne og løsningerne


For næste 125 år siden formulerede Sir Robert Baden-Powell sine tanker og principper om at kunne tilbyde drenge et fællesskab som spejdere. I løbet af årene er det blevet til en bevægelse for millioner af børn og unge over hele verden.


Dengang og endnu i dag kaldes han bare B-P – så det er sådan, han vil blive omtalt i denne bog.


Tiderne var anderledes i 1900-tallets England. Sundhedstilstanden i befolkningen var dengang præget af fattigdom, dårlige boligforhold, kraftig forurening i byerne, dårlig hygiejne, alkohol og manglende uddannelsesmuligheder for de unge drenge. Samtidigt var nationen splittet mellem de meget rige og de meget fattige. B-P registrerede en udbredt ”mig-mig-kultur” og en manglende ”vi-følelse” i landet.


B-P ønskede at skabe et program, som kunne udvikle børn og unge til at bryde deres sociale arv. Det skulle henvende sig til alle de unge, som var i risiko for at blive til en ”tabt generation.”


Hans program, ”Scouting for Boys”, havde undertitlen: ”A Handbook for instruction in Good Citizenship.” De unge mennesker skulle lære at tage ansvar for sig selv, så de kunne være til nytte for samfundet. At være til nytte betød helt konkret at have overskud til at tage sig af andre.


”Scouting for Boys” er et konkret og praktisk udviklingsprogram, der giver den unge




	Fysisk sundhed og robusthed


	Psykisk og mental balance


	Gode sociale færdigheder





Oprindeligt havde B-P fokus på drenge i teenagealderen, men han blev hurtigt overbevist om, at principperne også kunne omfatte piger. Senere blev programmet til et tilbud om livslang læring: Børn begyndte som ulveunger i 8 årsalderen, fortsatte som spejdere fra 12-15 år, derefter som seniorspejdere for år 15+ og endelig som rovere for resten af livet3.


B-P’s tanker og principper var samtidig et oprør mod det traditionelle uddannelsessystem. Hans påstand var, at der var for meget fokus på teori og udenadslære og for lidt på, at eleverne skulle lære gennem egne erfaringer.


Det kan føjes til, at B-P ikke selv interesserede sig meget for skolearbejdet – faktisk var han meget lidt det, vi i dag kalder ”boglig”, i skolen. Han ville hellere være i naturen og var nysgerrig på alle aspekter af den.


”Ikke særlig dygtig men en meget livlig elev” var rektors skudsmål. B-P var meget aktiv sportsmand i alle discipliner og en begavet skuespiller på skolescenen og altid klar med en sang til at skabe en stemning.


B-P var altså ikke særligt fagligt dygtig i skolen og led nederlag gennem skoleudtalelser om hans ringe faglige evner. Særligt hans mor stillede store krav til, at han med tiden skulle gøre sig egnet til en akademisk karriere. Presset på ham var meget stort, og faktisk blev han både fysisk og psykisk nedbrudt af de mange nederlag. Det forklarer, hvorfor han gjorde alt for at undgå at komme i skole og i stedet tilbringe tiden alene i naturen.


Netop naturen og praktiske færdigheder er et særligt omdrejningspunkt for B-P’s program. Børn og unge skulle væk fra kedelige klasselokaler og opleve naturen som et rum for trivsel og læring.




KOMMENTAR:


B-P søgte ”for sjov” optagelse på en officersskole. Ved den afsluttende eksamen overraskede han alle ved at få topkarakterer i en lang række fag som latin, græsk, engelsk, fransk og matematik. Han bestod som nummer 2 ud af i alt 718 kandidater. Han tilskriver selv resultatet ”hårdt arbejde”. Vi kan antage, at der var gode lærere, som ”brød koden” for at engagere B-P.4








3 I dag optages børn og unge allerede fra 6-års-alderen og nogle steder endda tidligere. B-P var i 1910 optaget af, hvad der skulle ske med drengene, som blev for gamle til at være spejdere. I 1917 blev 15+ spejdere en del af Seniorspejderne. Den gruppe blev i 1918 Roverspejdere. Kilde: Scouting for Boys 34 udgave, Appendix


4 Tim Jeal: Baden Powell, side 40 og 41.










B-P’s Vision og mission


B-P’s vision var at sikre imperiets overlevelse. Han var soldat og var på den måde opdraget til at forsvare Gud, konge og fædreland.


For en officer var regimentets historie og ritualer vigtige for at skabe korpsånd blandt alle soldater i det regiment, man tilhørte. Soldaterne skulle oplevet et stærkt fællesskab og føle stolthed over at være en del af noget helt særligt. De skulle være fysisk og mentalt rustet til at løse opgaver i fællesskab.


Det var ud fra det perspektiv, han oplevede et fysisk og moralsk forfald blandt de unge. Der var ingen stolthed over at være ung i England, intet værdifællesskab og ingen motivation for at løfte i flok. Sammenhængskraften i landet var meget ringe.

